Wenners van pryse by Clover Aardklop Nasionale Kunstefees aangekondig | LitNet
LitNet Clover Aardklop 2015-10-09
Dit het ook duidelik geblyk dat Laurika Rauch se teruggekeer na Aardklop, ná 'n afwesigheid van nege jaar, met ope arms en opgewondenheid deur feesgangers ontvang is. Nie as ek sing nie – Laurika Rauch het die Clover Soveel Beter-prys vir gewildste aanbieding, ter waarde van R40 000, gewen.
Die ATKV Aartvark-prys vir grensverskuiwende werk is toegeken aan die woordkunsprojek Byderhand, wat aangebied is in die botaniese tuin, by die Boeke-oase en by die Hoër Tegniese Skool Potchefstroom. Die prys is R15 000 en 'n beeld van Sanna Swart.
Moeder Moed is deur die beoordelaars beskryf as 'n produksie sonder weerga en wat met flair al die registers trek – dié van kabaret, drama, patos en komedie; ook ten opsigte van dekor en kostuums en spel wat deurgaans goed is.
Volgens die beoordelaars blaas Mofokeng nuwe lewe in 'n klassieke stuk. Waar Brecht gefokus het op historiese konflik bied Mofokeng 'n blik op die universaliteit van die verskrikking van oorlog. Dit bewerkstellig hy onder meer deur 'n klankbaan wat 'n parallelle werklikheid skep – dié van grommende helikopters, runnikende perde en wegtrekkende motors. Hy skep poëtiese momente wat 'n mens op 'n visuele vlak bybly.
Wat die beoordelaars veral beïndruk het van Van der Walt is die manier waarop hy in Son. Maan. Sterre. oop en bloot ongesiens sy karakter ontwikkel van voorbeeldige, dog gefolterde jong man tot 'n ysingwekkende kindermolesteer. Dis die gefikseerde glimlaggie teen die einde van die produksie wat jou snags wakker sal laat lê...
Volgens die beoordelaars slaag Van Wyk Loots daarin om 'n besonder veeleisende rol in sowel Son. Maan. Sterre. en Hemelruim met groot gemak te vertolk. In haar vertolking van die rol van Mariaan in Hemelruim wys sy dat sy op die oog af moeiteloos van toneel tot toneel van gedaante kan verwissel: van guitige verleidster tot oorstelpde verloofde tot sterwende kankerlyer.
In Byderhand, 'n projek aangebied deur die Vakgroep Skryfkuns aan die NWU, kry poësie, kort- en kinderverhale en 'n spookstorie gestalte in 'n digitale era buite die raamwerk van woorde op papier. Bowenal word die omgewingspesifieke moontlikhede wat digitale tegnologie bied ten beste aangewend. Lesers kry die geleentheid om interaktief in kontak te tree met skrywers se werk – om die werk te lees, te hoor en in sommige gevalle na animasie en toonsettings van die werk te kyk en te luister.